Document ID: 32014D0672

DECIZIA DE PUNERE ÎN APLICARE A COMISIEI
din 24 septembrie 2014
privind prelungirea desemnării organismului de evaluare a performanțelor cerului unic european
(2014/672/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 549/2004 al Parlamentului European și al Consiliului din 10 martie 2004 de stabilire a cadrului pentru crearea cerului unic european (1), în special articolul 11 alineatul (2),
întrucât:
(1)
Prin Decizia Comisiei din 29 iulie 2010 (2), Organizația Europeană pentru Siguranța Navigației Aeriene (Eurocontrol), instituită prin Convenția internațională din 13 decembrie 1960 privind cooperarea pentru siguranța navigației aeriene, modificată la 12 februarie 1981 și revizuită la 27 iunie 1997, acționând prin intermediul Comisiei sale de evaluare a performanțelor, susținută de unitatea de evaluare a performanțelor, a fost desemnată ca organismul de evaluare a performanțelor cerului unic european pentru o perioadă care se încheie la 30 iunie 2015.
(2)
Prin scrisoarea din 11 august 2010, Comisia a numit președintele organismului de evaluare a performanțelor și, prin Decizia Comisiei din 25 iulie 2013 (3), Comisia a aprobat membrii acestui organism, atât președintele, cât și membrii fiind aprobați pentru o perioadă care se încheie la 30 iunie 2015.
(3)
Este necesar să se continue obținerea sprijinului experților și după 30 iunie 2015 în vederea furnizării de asistență Comisiei și autorităților naționale de supraveghere și, prin urmare, este necesar să se desemneze un organism de evaluare a performanțelor pentru o perioadă suplimentară, având în vedere sarcinile importante ale acestui organism, astfel cum sunt prevăzute la articolul 11 alineatul (2) din Regulamentul (CE) nr. 549/2004 și la articolul 3 din Regulamentul de punere în aplicare (UE) nr. 390/2013 al Comisiei (4).
(4)
După finalizarea primei perioade de referință, care se încheie la 31 decembrie 2014, Comisia trebuie să analizeze impactul, domeniul de aplicare și eficacitatea sistemului de performanță, care include și organismul de evaluare a performanțelor. Având în vedere acest fapt, este necesar ca perioada suplimentară de desemnare a organismului de evaluare a performanțelor să se încheie la 31 decembrie 2016, pentru a nu influența rezultatul acestui proces de analizare, care ar putea duce la schimbări viitoare în ceea ce privește atribuțiile, desemnarea și compunerea organismului în cauză. Data finală de 31 decembrie 2016 este, de asemenea, în concordanță cu perioada de referință în conformitate cu articolul 3 alineatul (1) din Regulamentul de punere în aplicare (UE) nr. 390/2013, în măsura în care permite organismului de evaluare a performanțelor să își finalizeze lucrările legate de adoptarea planurilor de performanță pentru a doua perioadă de referință (2015-2019), să elaboreze obiective de performanță la nivelul Uniunii, care să fie aplicate începând din 2017 în ceea ce privește costurile unitare determinate pentru serviciile de navigație aeriană terminală, și să evalueze în 2016 ipotezele de trafic care au fost folosite la stabilirea obiectivelor de performanță la nivelul Uniunii pentru a doua perioadă de referință.
(5)
Comisia de evaluare a performanțelor a Eurocontrol, care în acest moment continuă să fie organismul cel mai potrivit pentru a îndeplini aceste sarcini, nu și-a exprimat nicio obiecție cu privire la desemnarea sa ca organismul de evaluare a performanțelor pentru o perioadă suplimentară. Președintele și membrii acestui organism, care au fost selectați anterior în urma procedurii prevăzute la articolul 4 alineatul (4) și la articolul 5 alineatul (1) din Decizia Comisiei din 29 iulie 2010, și-au manifestat, de asemenea, disponibilitatea pentru reînnoirea mandatului. Având în vedere durata limitată a prezentei perioade suplimentare și importanța asigurării continuității la începutul perioadei de referință, nu este oportun să se lanseze o nouă procedură de selecție în acest stadiu.
(6)
Desemnarea organismului de evaluare a performanțelor și a președintelui și membrilor acestuia ar trebui așadar reînnoite pentru o perioadă care se încheie la 31 decembrie 2016.
(7)
În conformitate cu Regulamentul (CE) nr. 549/2004, organismul de evaluare a performanțelor trebuie să fie imparțial, să dețină competențe adecvate pentru îndeplinirea sarcinilor care i-au fost încredințate și să acționeze în mod independent. Prin urmare, ar trebui prevăzute garanții corespunzătoare în acest sens. De asemenea, ar trebui să se precizeze modul în care acest organism trebuie să raporteze Comisiei.
(8)
Pentru a asigura funcționarea corespunzătoare a acestuia, ar trebui stabilite norme corespunzătoare privind Regulamentul de procedură, cerințele de vot necesare, precum și finanțarea organismului de evaluare a performanțelor.
(9)
Din motive de claritate, Decizia Comisiei din 29 iulie 2010 și Decizia Comisiei din 25 iulie 2013 ar trebui abrogate.
(10)
Pentru asigurarea continuității, prezenta decizie ar trebui să intre în vigoare la 1 iulie 2015.
(11)
Măsurile prevăzute în prezenta decizie sunt conforme cu avizul Comitetului pentru cerul unic, instituit prin articolul 5 alineatul (1) din Regulamentul (CE) nr. 549/2004,
ADOPTĂ PREZENTA DECIZIE:
Articolul 1
Desemnarea organismului de evaluare a performanțelor
(1) Comisia de evaluare a performanțelor a Eurocontrol, sprijinită de unitatea de evaluare a performanțelor a Eurocontrol, este desemnată ca organism de evaluare a performanțelor cerului unic european până la 31 decembrie 2016.
(2) Desemnarea este supusă condiției ca organismul de evaluare a performanțelor să mențină competențe colective în cele patru domenii esențiale de performanță (siguranță, capacitate, mediu și rentabilitate) și ca unitatea de evaluare a performanțelor a Eurocontrol să îi ofere o asistență suficientă, independentă și competentă.
(3) La îndeplinirea sarcinilor care îi sunt încredințate prin prezenta decizie, organismul de evaluare a performanțelor, precum și președintele și membrii individuali ai acestuia sunt imparțiali și își exercită atribuțiile în mod independent, evitând conflictele de interese.
(4) Organismului de evaluare a performanțelor i se acordă acces la datele referitoare la performanță menționate în Regulamentul de punere în aplicare (UE) nr. 390/2013, disponibile în cadrul Eurocontrol.
Articolul 2
Raportare
(1) Organismul de evaluare a performanțelor acționează cu deplină transparență și raportează direct Comisiei. Rapoartele și recomandările sale sunt proprietatea Comisiei. Publicarea sau difuzarea rapoartelor și recomandărilor respective necesită consimțământul prealabil în scris al Comisiei.
(2) O dată pe an, organismul de evaluare a performanțelor raportează Comisiei:
(a)
cu privire la cooperarea sa cu Agenția Europeană de Siguranță a Aviației (AESA) și la acordurile de lucru cu furnizorii de servicii de navigație aeriană, cu operatorii aeroportuari, cu coordonatorii de aeroporturi și cu transportatorii aerieni, conform articolului 3 alineatele (7), respectiv (8) din Regulamentul de punere în aplicare (UE) nr. 390/2013;
(b)
cu privire la lucrările realizate în temeiul prezentei decizii și la utilizarea resurselor sale.
Articolul 3
Desemnarea președintelui și a membrilor
(1) Președintele și membrii organismului de evaluare a performanțelor sunt prezentați în anexă.
(2) Președintele și membrii semnează o declarație prin care se angajează să își exercite în mod independent funcțiile în cadrul organismului de evaluare a performanțelor.
(3) Dacă președintele sau un membru părăsește organismul de evaluare a performanțelor înainte de 31 decembrie 2016, se selectează un înlocuitor dintre candidații care demonstrează că posedă experiența și competențele corespunzătoare, precum și că satisfac cerințele legate de independență și de absența conflictelor de interese. Înlocuitorul este desemnat de Comisie în conformitate cu articolul 3 alineatul (1) din Regulamentul de punere în aplicare (UE) nr. 390/2013.
Articolul 4
Regulamentul de procedură
(1) Organismul de evaluare a performanțelor își adoptă propriul regulament de procedură, sub rezerva aprobării în prealabil de către Comisie, prin vot cu majoritate simplă.
(2) Organismul de evaluare a performanțelor își adoptă rapoartele și recomandările prin vot cu majoritate simplă.
Articolul 5
Finanțare
(1) Lucrările desfășurate de organismul de evaluare a performanțelor în vederea îndeplinirii sarcinilor menționate la articolul 3 alineatele (3), (4), (5) și alineatul (6) litera (a) din Regulamentul de punere în aplicare (UE) nr. 390/2013, inclusiv cheltuielile președintelui și ale membrilor organismului de evaluare a performanțelor, precum și cheltuielile cu personalul relevante ale unității de evaluare a performanțelor a Eurocontrol, sunt finanțate de la bugetul Uniunii.
(2) Sarcinile menționate la articolul 3 alineatul (6) literele (b) și (c) din Regulamentul de punere în aplicare (UE) nr. 390/2013 sunt supuse unui regim special de finanțare din partea statului membru (statelor membre) care acoperă costurile suplimentare rezultate din cererea de asistență din partea organismului de evaluare a performanțelor pentru statul membru (statele membre) în cauză.
Articolul 6
Revocare anticipată
(1) Dacă președintele sau un membru al organismului de evaluare a performanțelor nu respectă dispozițiile prezentei decizii, Comisia are dreptul de a revoca desemnarea acestora.
(2) Dacă Eurocontrol nu respectă dispozițiile prezentei decizii, Comisia are dreptul de a reexamina sau de a revoca desemnarea Eurocontrol, cu un preaviz scris de trei luni.
Articolul 7
Abrogare
Decizia Comisiei din 29 iulie 2010 și Decizia Comisiei din 25 iulie 2013 se abrogă.
Articolul 8
Intrare în vigoare și aplicare
Prezenta decizie intră în vigoare la 1 iulie 2015 și se aplică până la 31 decembrie 2016.
Adoptată la Bruxelles, 24 septembrie 2014.

Labels: 13
8
11
15